CELEX: 32018D0696
Language: el
Date: 2018-05-04 00:00:00
Title: Εκτελεστική απόφαση (ΕΕ) 2018/696 της Επιτροπής, της 4ης Μαΐου 2018, σχετικά με την παράταση του μέτρου που έλαβε το γαλλικό υπουργείο Περιβάλλοντος, Ενέργειας και Θάλασσας, αρμόδιο για τις διεθνείς διαπραγματεύσεις για το κλίμα, με το οποίο επιτράπηκε η διάθεση στην αγορά και η χρήση του βιοκτόνου Phéro-Ball Pin σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2018) 2643]

8.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 117/21
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/696 ΤΗΣ ΕΠΙΤΡΟΠΉΣ
   της 4ης Μαΐου 2018
   σχετικά με την παράταση του μέτρου που έλαβε το γαλλικό υπουργείο Περιβάλλοντος, Ενέργειας και Θάλασσας, αρμόδιο για τις διεθνείς διαπραγματεύσεις για το κλίμα, με το οποίο επιτράπηκε η διάθεση στην αγορά και η χρήση του βιοκτόνου Phéro-Ball Pin σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2018) 2643]
      
   
   (Το κείμενο στη γαλλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
   Εκτιμώντας τα ακόλουθα:
   
               (1)
            
            
               Στις 28 Απριλίου 2017 το γαλλικό υπουργείο Περιβάλλοντος, Ενέργειας και Θάλασσας, αρμόδιο για τις διεθνείς διαπραγματεύσεις για το κλίμα (εφεξής η «αρμόδια αρχή»), εξέδωσε απόφαση σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, με την οποία επέτρεψε έως τις 24 Οκτωβρίου 2017 τη διάθεση στην αγορά και τη χρήση στην επικράτεια της Γαλλίας του βιοκτόνου Phéro-Ball Pin για τον έλεγχο της πιτυοκάμπης (Thaumetopoea pityocampa) (εφεξής το «μέτρο»). Η αρμόδια αρχή γνωστοποίησε αμέσως στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του ανωτέρω κανονισμού.
            
         
               (2)
            
            
               Σύμφωνα με τις πληροφορίες που παρείχε η αρμόδια αρχή, το μέτρο ήταν αναγκαίο για την προστασία της δημόσιας υγείας και της υγείας των ζώων, δεδομένου ότι η πιτυοκάμπη μπορεί να προκαλέσει σοβαρά προβλήματα υγείας σε ανθρώπους και ζώα. Τα τριχίδια με τοξίνες που διασπείρει η πιτυοκάμπη προκαλούν ένα είδος δερματίτιδας, τα συμπτώματα της οποίας μπορεί να περιλαμβάνουν δερματικές, οφθαλμικές, αναπνευστικές και αλλεργικές αντιδράσεις. Οι αλλεργικές αντιδράσεις μπορεί ορισμένες φορές να είναι σοβαρές και να οδηγήσουν ακόμη και σε αναφυλακτικό σοκ. Σύμφωνα με την αρμόδια αρχή, εκτιμάται ότι το 67 % των δήμων στη Γαλλία πλήττεται από την περιοδική εξάπλωση της πιτυοκάμπης. Επιπλέον, η εν λόγω αρχή εκτιμά ότι αρκετές εκατοντάδες άνθρωποι προσβάλλονται κάθε χρόνο από δερματίτιδα οφειλόμενη στην πιτυοκάμπη.
            
         
               (3)
            
            
               Το βιοκτόνο Phéro-Ball Pin περιέχει τη φερομόνη οξικό Z-13-εξαδεκεν-11-υν-1-ύλιο (αριθ. CAS 78617-58-0), η οποία είναι δραστική ουσία για χρήση σε βιοκτόνα του τύπου προϊόντων 19 ως προσελκυστικό κατά την έννοια του παραρτήματος V του κανονισμού (ΕΕ) αριθ. 528/2012. Δεδομένου ότι το οξικό Z-13-εξαδεκεν-11-υν-1-ύλιο αποτελεί νέα δραστική ουσία, η χορήγηση άδειας για βιοκτόνα που το περιέχουν σε εθνικό ή ενωσιακό επίπεδο προϋποθέτει την προηγούμενη έγκριση της εν λόγω δραστικής ουσίας. Αίτηση για την έγκριση της εν λόγω δραστικής ουσίας έχει υποβληθεί σύμφωνα με το άρθρο 7 του κανονισμού (ΕΕ) αριθ. 528/2012 και βρίσκεται στο στάδιο της αξιολόγησης.
            
         
               (4)
            
            
               Στις 26 Δεκεμβρίου 2017 η Επιτροπή έλαβε από τις γαλλικές αρχές αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αιτιολογημένη αίτηση υποβλήθηκε λόγω ανησυχιών ότι οι πιτυοκάμπες μπορεί να εγκυμονούν κινδύνους για την υγεία των ανθρώπων και των ζώων, δεδομένου του αντικτύπου τους στην υγεία των ανθρώπων και των ζώων, με σοβαρές ορισμένες φορές επιπτώσεις, σε συνδυασμό με το εκτιμώμενο μέγεθος του οικείου πληθυσμού. Οι εναλλακτικές λύσεις που υπάρχουν στη Γαλλία για τον έλεγχο της πιτυοκάμπης (μηχανικά μέσα ελέγχου, δηλαδή χειρωνακτική καταστροφή των φωλιών ή μηχανική παγίδευση, χημικά μέσα ελέγχου και βιολογικά μέσα ελέγχου, δηλαδή εγκατάσταση μεγάλου αριθμού κιβωτίων εμφώλευσης εντομοφάγων πτηνών) δεν είναι, κατά την άποψη των γαλλικών αρχών, επαρκώς αποτελεσματικές για την αντιμετώπιση των πολύ μεγάλων πληθυσμών πιτυοκαμπών στη Γαλλία. Επιπλέον, καμία από τις εναλλακτικές αυτές λύσεις δεν είναι κατάλληλη για την αντιμετώπιση των πιτυοκαμπών σε περιοχές όπως τα αστικά πάρκα και οι δασικές περιοχές που βρίσκονται υπό τη διαχείριση περιφερειακών και τοπικών αρχών. Ως εκ τούτου, οι γαλλικές αρχές θεωρούν ότι το βιοκτόνο Phéro-Ball Pin εξακολουθεί να είναι αναγκαίο για τον έλεγχο της πιτυοκάμπης και για τον περιορισμό του κινδύνου που οι πιτυοκάμπες εγκυμονούν για την υγεία των ανθρώπων και των ζώων.
            
         
               (5)
            
            
               Δεδομένου ότι οι πιτυοκάμπες, αν δεν ελεγχθούν δεόντως, ενδέχεται να θέσουν σε κίνδυνο την υγεία των ανθρώπων και των ζώων και ότι ο κίνδυνος αυτός δεν είναι δυνατόν να περιοριστεί με άλλα μέσα πέραν του ελέγχου με τη χρήση βιοκτόνων, ενδείκνυται να επιτραπεί στις γαλλικές αρχές να παρατείνουν το μέτρο για χρονικό διάστημα που δεν υπερβαίνει τις 550 ημέρες, αρχής γενομένης από την επομένη της ημέρας εκπνοής του αρχικού διαστήματος των 180 ημερών που εγκρίθηκε με την απόφαση της Γαλλίας της 28ης Απριλίου 2017, υπό ορισμένους όρους.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Γαλλία μπορεί να παρατείνει, μέχρι τις 28 Απριλίου 2019 το αργότερο, το μέτρο να επιτρέψει τη διάθεση στην αγορά και τη χρήση του βιοκτόνου Phéro-Ball Pin για τον έλεγχο της πιτυοκάμπης, υπό τον όρο ότι θα διασφαλίζει ότι το προϊόν χρησιμοποιείται μόνον από πιστοποιημένους χρήστες και υπό την εποπτεία της αρμόδιας αρχής.
   Άρθρο 2
   Η παρούσα απόφαση απευθύνεται στη Γαλλική Δημοκρατία.
   
      Βρυξέλλες, 4 Μαΐου 2018.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 167 της 27.6.2012, σ. 1.